রোগীমৃত্যুর পর টাকার জন্য দেহ আটকে রাখা যাবে না! সময় বেঁধে দিল স্বাস্থ্য কমিশন

কলকাতা: কোনও হাসপাতাল (Hospital) বা ক্লিনিকালে এস্টাবলিশমেন্টে রোগীর মৃত্যু হলে দ্রুত সেই মৃতদেহকে রোগীর পরিবারের কাছে ফিরিয়ে দেওয়ার নির্দেশিকা দিল পশ্চিমবঙ্গ ক্লিনিক্যাল এস্টাবলিশমেন্ট রেগুলেটরি কমিশন। হাসপাতালে চিকিৎসারত রোগীর মৃত্যু ঘটলে অর্থের অভাবের কারণে কোন মৃতদেহকে হাসপাতালে আটকে রাখা যাবে না। সময় বেঁধে দিয়ে নির্দেশিকা জারি করল রাজ্যের স্বাস্থ্য কমিশন (WB Health Commission)।

রোগীমৃত্যুর পরে অনেক সময় দেহ আটকে রাখে হাসপাতাল কর্তৃপক্ষ। কখনও হাসপাতালের বিলের টাকা মেটানো হয়নি বলে, তো আবার কখনও স্বাস্থ্যবিমার টাকা না পৌঁছোনোর মতো কারণ দেখানো হয়। তবে এবার থেকে আর অযথা মৃতদেহ আটকে রাখতে পারবেন না হাসপাতাল কর্তৃপক্ষ। সময় বেঁধে দিয়ে নির্দেশিকা জারি করল রাজ্যের স্বাস্থ্য কমিশন। ওয়েস্ট বেঙ্গল ক্লিনিক্যাল এস্টাবলিশমেন্ট রেগুলেটরি কমিশন’ বা স্বাস্থ্য কমিশনের তরফে সোমবার একটি নির্দেশিকা জারি করা হয়। কোনও কারণে বিলম্ব ঘটলে মৃত্যুর ৫ ঘন্টার মধ্যে রোগীর পরিবারের হাতে মৃতদেহ তুলে দিতে হবে। কোন বিশেষ কারণে সেই মৃতদেহ মর্গে প্রিজার্ভ করতে হলে তার নির্দিষ্ট কারণ কমিশনকে লিখিতভাবে জানাতে হবে। অন্যথায়, সংশ্লিষ্ট হাসপাতালের বিরুদ্ধে পদক্ষেপ করা হবেও জানানো হয় নির্দেশিকায়। শুধু তা-ই নয়, নিয়ম না মানলে হাসপাতালের লাইসেন্স বাতিলও হতে পারে বলে জানিয়েছে কমিশন। যদি কোনও কারণে দেহ ছাড়তে দেরি হয়, তবে তা উপযুক্ত পদ্ধতিতে রোগীর পরিবারকে জানাতে হবে।স্বাস্থ্য কমিশনের চেয়ারম্যান অবসরপ্রাপ্ত বিচারপতি অসীমকুমার বন্দ্যোপাধ্যায় এই নির্দেশিকা জারি করেছেন।